15

BIRŠTONO SAVIVALDYBĖS KONTROLĖS IR AUDITO TARNYBOS
 ATASKAITA UŽ 2010 METUS 
 2011 m. sausio 14 d. Nr. 3-2
Birštonas

I. ĮŽANGA

                    Apibendrindama Birštono savivaldybės kontrolės ir audito tarnybos 2010 metų veiklą, noriu pažymėti, kad buvo atlikti visi suplanuoti darbai ir kiti darbai, atsiradę metų eigoje. Ataskaitoje pateikiu informaciją apie pagrindinius kontrolierės atliktus darbus ir pasiektus veiklos programoje numatytus rezultatus.
                      Kaip ir praeitais metais, Savivaldybės tarybai pateikiau privalomas ataskaitas ir išvadas: dėl 2009 metų biudžeto įvykdymo apyskaitos, dėl turto VT-01 ir VT-02 apyskaitų, dėl akcinių bendrovių ir viešųjų įstaigų finansinių atskaitomybių už 2009 metus, išvadą dėl galimybės imti paskolą ir veiklos ataskaitą. Atlikdama patikrinimus ir auditus daug dėmesio skyriau biudžeto lėšų ir turto panaudojimui, valdymui ir apskaitai. 
                       Auditų metu biudžeto lėšų ir turto valdymas, naudojimas ir disponavimas juo buvo vertinamas ne tik teisėtumo, teisingumo ir ekonomiškumo, bet ir viešojo intereso pažeidimų vertinimo požiūriais.
                       Siekiant informuoti savivaldybės valdžios institucijas ir gyventojus dėl biudžeto lėšų ir kito turto valdymo ir naudojimo, parengta atliktų auditų ir patikrinimų ataskaitos ir išvados, kuriose pateikta informacija apie jų rezultatus, rekomendacijos.
                        Vykdant kontrolierės auditų metu pateiktų rekomendacijų įgyvendinimo kontrolę, pažymėtina, kad asignavimų valdytojai savalaikiai reagavo į pateiktas rekomendacijas, taisė pastebėtus neatitikimus ir apie tai informavo Savivaldybės kontrolierę, savo geranorišku bendravimu prisidėjo prie bendro tikslo, kad kontrolės ir audito veikla duotų naudą savivaldybės gyventojams.
II. BENDROSIOS NUOSTATOS
                    Birštono savivaldybės kontrolės ir audito tarnyba (toliau – Tarnyba) yra viešasis juridinis asmuo, atliekantis išorės audito ir kontrolės funkcijas Birštono savivaldybėje (toliau – Savivaldybė). Tarnybai vadovauja Savivaldybės kontrolierė. Tarnyba yra atskaitinga Savivaldybės tarybai. 
                    Tarnybos veiklos ataskaita už 2010 metus parengta ir teikiama Birštono savivaldybės tarybai, vadovaujantis Lietuvos Respublikos vietos savivaldos įstatymo 27 straipsnio 15 punkto nuostatomis, Savivaldybės veiklos reglamentu ir Tarnybos nuostatais. 

                      Tarnybos veiklą, funkcijas ir įgaliojimus reglamentuoja šie Lietuvos Respublikos įstatymai: Vietos savivaldos įstatymas, Biudžeto sandaros įstatymas, Viešojo administravimo įstatymas, Valstybės tarnybos įstatymas, Valstybės ir savivaldybių turto valdymo, naudojimo ir disponavimo juo įstatymas, Valstybės ir savivaldybės įmonių įstatymas, Viešųjų įstaigų įstatymas, Koncesijų įstatymas, Administracinių teisės pažeidimų kodeksas, kiti teisės aktai ir Birštono savivaldybės tarybos sprendimu patvirtinti Birštono savivaldybės kontrolės ir audito tarnybos veiklos nuostatai. 
III. TARNYBOS TIKSLAS, UŽDAVINIAI, VEIKLOS PRINCIPAI,

PRIORITETAI IR VERTYBĖS

                    Tarnyba yra Savivaldybės kontrolės ir audito institucija, kurios tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai. Tarnybos uždaviniai: atlikti veiklos plane ir audito programoje numatytą Savivaldybės administracijos, Savivaldybės administravimo subjektų ir Savivaldybės kontroliuojamų įmonių išorės finansinį ir veiklos auditą, vykdyti Savivaldybės turto apskaitos, valdymo, naudojimo ir disponavimo juo kontrolę, teikti savivaldybei išvadas, vertinti Savivaldybės viešojo administravimo subjektų administracinės veiklos kokybę ir efektyvumą, vidaus kontrolės sistemos patikimumą ir teikti rekomendacijas jai gerinti, vykdyti prevencines priemones, kad būtų ištaisyti ir nepasikartotų audito metu nustatyti teisės aktų pažeidimai.

                    Atliekant finansinius (teisėtumo) auditus orentuojamasi į pasirinktas audituojamo subjekto strategines sritis, taip pat darbo užmokesčio ir socialinio draudimo lėšų naudojimą, specialiųjų programų pajamas, viešojo sektoriaus turto ir lėšų optimizavimą ir kt. Tai leidžia ne tik įvardyti dažniausius šių sričių trūkumus, bet ir pateikti siūlymus, kaip jų išvengti ateityje.
                    Tarnybos veikla turi būti grindžiama nepriklausomumo, teisėtumo, viešumo, objektyvumo, sąžiningumo ir profesionalumo principais. Tarnyba savo veikloje vadovaujasi Lietuvos Respublikos konstitucija, Lietuvos Respublikos įstatymais, Lietuvos Respublikos Seimo nutarimais, kitais Lietuvos Respublikos teisės aktais.

                    Kontrolierė bendradarbiauja su Savivaldybės tarybos kontrolės komitetu, Valstybės kontrole, Savivaldybių kontrolierių asociacija, Savivaldybės administracija ir kitomis institucijomis.

                    Atliekant Tarnybos veiklą, atsižvelgiama į prioritetus, kurių pagrindu rengiami veiklos ir darbo planavimo dokumentai. Įvertinant tarnybos žmogiškuosius išteklius (dirba vienas žmogus), darbai planuojami taip, kad pirmiausia būtų užtikrintas uždavinių ir funkcijų, nustatytų Lietuvos Respublikos vietos savivaldos įstatyme, kituose įstatymuose bei Savivaldybės tarybos sprendimuose, tinkamas įgyvendinimas. Nors tarnyboje dirba vienas žmogus, bet vis tiek siekiama išlaikyti reikiamą pagal teisės aktus auditų mastą. Tarnybos veiklos apimtis sudaro 12 savarankiškų biudžetinių įstaigų, 12 padalinių savivaldybės administracijoje, 2 uždaros akcinės bendrovės, kuriose savivaldybė turi daugiau kaip 50 proc. akcijų, 2 viešosios įstaigos, 1 savivaldybės įmonė, 19 visuomeninių organizacijų, 4 rėmimo fondai bei kitos programos, remiamos iš savivaldybės biudžeto.

                 Savivaldybės kontrolierė, atlikdama auditus ir patikrinimus, vertina vadovaujančių darbuotojų, dirbančių tikrinamuose subjektuose, veiksmus (darbo funkcijas), jų atitikimą teisės aktų reikalavimams ir atliktų darbų rezultatus. Auditų ir patikrinimų tikslas yra pateikti Savivaldybės tarybai, institucijų vadovams bei savivaldybės bendruomenei objektyvią ir tikslią informaciją apie savivaldybės biudžeto lėšų ir turto apskaitą, valdymą ir naudojimą, pateikti rekomendacijas, kaip lėšos ir turtas būtų naudojami taupiai, efektyviai ir racionaliai bei tenkintų savivaldybės gyventojų interesus.

                Veiklos ataskaitoje apžvelgiu praėjusių metų darbus, jų rezultatus ir poveikį Birštono savivaldybės viešojo sektoriaus institucijoms bei savivaldybės gyventojams.

                 Pagal galiojančių teisės aktų nuostatas, taip pat vadovaujantis pasauline patirtimi, savivaldybės kontrolės ir audito tarnyba tapo institucija, atitinkančia audito standartus ir atliekančia vertintojo ir patarėjo vaidmenį. Pasikeitus teisės aktams pasikeitė ir kontrolierių funkcijos, viena iš Kontrolės ir audito tarnybos funkcijų yra ne tik atlikti tikrinimus, bet ir teikti rekomendacijas. 

Kontrolierė, atlikdama auditus, nuolat siekia bendradarbiavimo ir tarpusavio supratimo su audituojamųjų įstaigų vadovais ir darbuotojais, rodo iniciatyvą, kad visos pastebėtos klaidos būtų taisomos iš karto audito metu, o finansinėse ataskaitose pateikti duomenys rodytų tikrą ir teisingą įstaigos būklę. Tarnybos tikslas – nustatyti sritis, kuriose kontrolieriaus darbas turės reikšmingiausią įtaką, ir pasiūlyti rekomendacijas, kaip įstaigų vadovams tobulinti valdymą, diegti pažangias apskaitos ir finansų valdymo sistemas. Atliekant auditus siekiama, kad kiekvienas auditas būtų išsamus, objektyvus, pagrįstas patikimais įrodymais ir kad audito ataskaitoje ir išvadoje atsispindėtų pagrindinės problemos. Audito tikslas yra ne tik pateikti objektyvią ir tikslią informaciją, ar savivaldybės finansai ir kitas turtas apskaitomi teisingai ir valdomi išmintingai, bet ir patarti asignavimų valdytojams, ką reikėtų taisyti ir keisti, kad reikalai pagerėtų. Prie Tarnybos funkcijų nepriskirta bausti pažeidėjus ir išieškoti nustatytus trūkumus, tokios kaip baudėjo funkcijos prieštarauja pačiai audito esmei ir audito standartams.
                 Pagal esamas Tarnybos galimybes ir prioritetus 2010 metais pagrindinis dėmesys buvo skiriamas finansiniam auditui, kuris apima įvykusių ir finansinėse ataskaitose parodytų ūkinių operacijų vertinimą, biudžeto formavimo ir įvykdymo proceso, vidaus kontrolės, finansų valdymo apskaitos sistemos tyrimą, audituojamo subjekto sudarytų sutarčių ir sprendimų, susijusių su turto valdymu, naudojimu ir disponavimu juo, teisėtumo vertinimą. Finansinių auditų ir patikrinimų metu neapsiribojama apskaitos ir atskaitomybės patikrinimu, bet taip pat vertinama veikla, kuri negali būti atsiejama nuo finansinės veiklos.

                     Atsižvelgiant į tai, kad viešojo sektoriaus subjektai nuo 2010-01-01 buhalterinę apskaitą turėjo pradėti tvarkyti ir finansinių ataskaitų rinkinius rengti pagal naujus viešojo sektoriaus apskaitos ir finansinės atskaitomybės standartus (VSAFAS), biudžetinių įstaigų buhalteriai turėjo ne tik vykdyti apskaitą, bet ir pasirengti pereiti prie naujų viešojo sektoriaus įstaigų apskaitos standartų, įgyti teorinių ir praktinių standartų taikymo įgūdžių. Reikėjo parengti ir pasitvirtinti naują sąskaitų planą, naują apskaitos politiką ir apskaitos vadovą, pagal kuriuos persikelti sąskaitų likučius ir suvesti į Didžiąją knygą. Kadangi naujų standartų įvedimui nebuvo reikiamai pasirengta aukštesniu lygiu (Finansų m-ja), dar 2010 m. gruodžio mėn. buvo keičiami standartai, nebuvo įvesta bendra kompiuterizuota apskaitos sistema pagal naujus apskaitos standartus, todėl tai labai apsunkino biudžetinių įstaigų buhalterių darbą vykdant standartų taikymo procedūras.

Pasirengiant auditams ir juos atliekant daug laiko turi būti skiriama planavimui, vidaus kontrolės ir rizikų vertinimui, audito įrodymų surinkimui, audito atrankai, reikšmingumo nustatymui, analitinių procedūrų atlikimui, visa tai reikia įforminti darbo dokumentuose ir iš surinktos medžiagos paruošti ataskaitą ir išvadą bei jas realizuoti. Pagal teisės aktų reikalavimus kontrolierius atlieka finansinius ir veiklos auditus, kurių atlikimui taikomi kiti reikalavimai ir skirtingi standartai, kuriuos reikia gerai išmanyti ir gebėti taikyti praktikoje. Taip pat auditai atliekami įvairių sričių subjektuose, kurių veiklą reglamentuoja skirtingi įstatymai ir kiti teisės aktai, kuriuos reikia žinoti ir kontroliuoti jų vykdymą. Atliekant auditus nėra standartizuotų darbo dokumentų, jo atlikimą lemia auditą atliekančio asmens gebėjimai ir profesinė patirtis, audito darbas reikalauja specialių žinių, praktinių įgudžių. Dirbant šį darbą būtina nuolat gilinti žinias ir tobulinti įgūdžius, domėtis gera praktika ir sugebėti ją taikyti savo darbe. Savivaldybės kontrolierė 2010 metais dalyvavo kontrolierių asociacijos rengiamuose seminaruose.

IV. KONTROLĖS IR AUDITO TARNYBOS VAIDMUO IR VEIKLA
                    Vykdydama Vietos savivaldos įstatymo nuostatas, kontrolierė savo veiklą atliko pagal kontrolierės sudarytą ir patvirtintą bei su Birštono savivaldybės tarybos Kontrolės komitetu suderintą darbo planą. Planas kasmet iki einamųjų metų lapkričio 15 d. pateikiamas Valstybės kontrolei. Kontrolierė 2010 metais įvykdė audito programoje ir veiklos plane numatytas užduotis, Savivaldybės tarybos pavestus patikrinimus, taip pat atliko patikrinimus pagal gautus prašymus.


Kontrolierė, prižiūrėdama, ar teisėtai ir efektyviai valdomas ir naudojamas savivaldybės turtas ir lėšos, atlieka auditus ir patikrinimus Savivaldybės administracijoje, kituose savivaldybės administravimo subjektuose, savivaldybės kontroliuojamose įmonėse bei kitose organizacijose, kurioms skiriama lėšos iš savivaldybės biudžeto, taip pat pagal kompetenciją nagrinėja gyventojų skundus ir pareiškimus, teikia konsultacijas savivaldybės administracijos bei kitų įstaigų darbuotojams. Atliekant finansinį (teisėtumo) auditą vertinama audituojamo subjekto finansinių ataskaitų ir kitų ataskaitų duomenų, savivaldybės biudžeto lėšų ir turto valdymo, naudojimo ir disponavimo jais teisėtumas ir jų naudojimas įstatymų nustatytiems tikslams.

Savivaldybės kontrolierė per 2010 metus atlikto dešimt finansinių  auditų ir patikrinimų ir vieną veiklos auditą, surašė vienuolika ataskaitų ir šešias išvadas.

Parengtos auditų ataskaitos bei išvados teikiamos audituojamų savivaldybės administravimo subjektų bei savivaldybės kontroliuojamų įmonių vadovams, kurie turi žinoti, ar vadovaujama įstaiga įgyvendina užsibrėžtus tikslus ir kurie atsako už įstaigos veiklą, taip pat audito metu nustatytų trūkumų šalinimą bei audito rekomendacijų įgyvendinimą. Baigus auditą administravimo subjektuose vykdoma poauditinė veikla. Visų patikrinimų ir auditų ataskaitos ir išvados pateikiamos Savivaldybės tarybos Kontrolės komitetui bendram aptarimui ir apsvarstymui. 

Kontrolierė pagal finansinio ir veiklos audito ataskaitas nurodo savivaldybės administracijos direktoriui, audituojamų savivaldybės administravimo subjektų bei savivaldybės kontroliuojamų įmonių vadovams jų veiklos trūkumus ir nustato terminą, per kurį turi būti pašalinti nustatyti teisės aktų pažeidimai. Savivaldybės administracijos direktorius, audituojamų savivaldybės administravimo subjektų bei savivaldybės kontroliuojamų įmonių vadovai per Savivaldybės kontrolierės nustatytą terminą privalo pranešti Tarnybai apie auditų metu nustatytų neatitikimų pašalinimą. Vienas iš audito veiksmingumo kriterijų yra pateiktų rekomendacijų įgyvendinimas.


Pažymėtina, kad tikrinamų institucijų atsakingi asmenys geranoriškai ir operatyviai reaguoja į audito metu nustatytus neatitikimus ir pateiktas rekomendacijas ir juos taiso. Pasikartojantys neatitikimai nustatomi tikrinant vidaus kontrolės sukūrimą ir jos veikimą, atitikimą Viešųjų pirkimų įstatymo reikalavimams, savivaldybės turto valdymą, apskaitos politikos organizavimą bei buhalterinės apskaitos tvarkymą. Atkreiptinas dėmesys į tai, kad pateiktų rekomendacijų nevykdymas tikrinamuose subjektuose ir nustatytų trūkumų nepašalinimas laiku pareikalauja didesnių išlaidų. 

               Kontrolierė yra paruošusi strateginį veiklos planą, kuriame numatyta institucijos misija, vizija ir strateginiai tikslai: misija – padėti savivaldybei išmintingai valdyti ir naudoti turtą, lėšas ir kitus išteklius; vizija – padėti savivaldybės tarybai vykdyti priimtų sprendimų kontrolę ir skatinti pažangių finansinių valdymo standartų įgyvendinimą savivaldybės sektoriuje bei efektyvų viešųjų paslaugų teikimą visuomenei ir institucijos strateginių tikslų įgyvendinimą.


Vienas iš pagrindinių strateginių tikslų yra skatinti į rezultatus orientuotą valdymą viešojo administravimo subjektuose, taip pat vertinti vidaus kontrolę, įskaitant finansų valdymą ir pažangių technologijų diegimą.


Apie Tarnybos veiklą informuojama Savivaldybės taryba, Kontrolės komitetas, meras. Stiprinant savivaldybės atsiskaitomumą bendruomenei, siekiama plačiau informuoti gyventojus, kad jiems būtų aišku ir suprantama, kaip leidžiami jų sumokėti mokesčiai. Tinkamas informacijos pateikimas skatina gyventojų pasitikėjimą teikiama informacija bei Savivaldybe. Pateikiant informaciją audituojamiems subjektams siekiama skatinti pažangų finansų valdymo ir kontrolės sistemų diegimą, skatinti į rezultatus orientuotą valdymą, ekonomiškai ir taupiai naudojant biudžeto lėšas ir turtą. 


Bendravimas su audituojamo subjekto vadovaujančiais ir kitais darbuotojais yra viena iš pagrindinių audito procedūrų. Nuo bendravimo sėkmės didele dalimi priklauso audito įrodymų surinkimas, testų ir procedūrų bei daugelio kitų audito darbų atlikimas. Atlikdamas auditą auditorius turi gerai žinoti ne tik buhalterinę apskaitą, bet ir buhalterinio darbo bei įmonės vadovo veiklos ypatybes.


Planuojant ir atliekant savivaldybės lėšų bei turto panaudojimo auditus, auditorius turi turėti pakankamai žinių apie savivaldybės įstaigų valdymą, jų veiklą ir funkcijas. Jis turi ne tik pats gerai žinoti įstatymus ir teisės aktus, bet ir įsitikinti, kad juos žino audituojamos savivaldybės įstaigos vadovybė. Įstatymų ir nutarimų žinojimas svarbus todėl, kad daugelis klaidų ir netikslumų finansinėse ataskaitose atsiranda arba nežinant įstatymų, arba sąmoningai nesilaikant jų nuostatų.                                                                                                                                                                Savivaldybėje yra sudaromas ir tvirtinamas programinis biudžetas, todėl audituojant labai svarbu įvertinti, ar programos tikslai yra teisingi, ar jie susieti su įstaigos tikslais, be to, reikalinga nustatyti, ar yra parengta programos vykdymo kontrolės sistema. Blogai kontroliuojami programos atlikimo etapai ir konkretūs darbai reiškia didėjančią programos įvykdymo riziką. Lėšos, skirtos programų vykdymui, turi būti naudojamos racionaliai, kad būtų pasiektas rezultatas, o ne proceso finansavimas.

                Svarbiausias kontrolieriaus darbo rezultatas, atlikus auditus, yra finansinės atskaitomybės tvirtinimas, kurį jis išreiškia, surašydamas audito ataskaitą ir audito išvadą teisės aktais reglamentuota forma. Audito išvados forma ir turinys yra įforminama vadovaujantis 700 tarptautiniu audito standartu Auditoriaus išvada, audito ataskaitos forma ir turinys yra įforminama,  vadovaujantis  Reikalavimais audito ataskaitai, kurie patvirtinti audito įstatymu ir audito standartais.  
                Kontrolierius, atlikdamas auditus ir surašydamas auditų ataskaitas ir išvadas, pagal Audito įstatymo, audito standartų ir kitų teisės aktų reikalavimus turi būti nepriklausomas. Kontrolieriaus nepriklausomybė turi apimti jo atliekamus darbus nuo audito pradėjimo iki nepriklausomos ir objektyvios audito ataskaitos ir išvados parengimo.  

                                   V.  ATLIKTI AUDITAI IR PATIKRINIMAI

                      Atlikdama Vietos savivaldos įstatyme numatytas tarnybos funkcijas bei įgyvendindama tarnybos 2009–2011 metų strateginiame veiklos plane bei 2010 metų veiklos programoje numatytus tikslus, kontrolierė atliko 2010 metų veiklos plane numatytus auditus ir patikrinimus bei kitus suplanuotus ir neplanuotus darbus.

                       Kontrolierė parengė ir Savivaldybės tarybai pateikė ataskaitas ir išvadas dėl Savivaldybės 2009 metų biudžeto ataskaitų, turto VT-01 ir VT-02 2009 metų ataskaitų, taip pat nuosekliai atliko Savivaldybės įmonių metinių finansinių rinkinių ir veiklos ataskaitų finansinius auditus, parengė audito ataskaitas bei išvadas ir jas teisės aktų nustatyta tvarka pateikė Savivaldybės merei, Savivaldybės tarybos Kontrolės komitetui, Savivaldybės administracijos direktoriui ir audituotų subjektų vadovams.


Vykdant veiklos planą buvo tikrinamas savivaldybės biudžeto lėšų, skirtų tikrinamiems subjektams, panaudojimas, auditų metu buvo stebima ir domimasi, kaip vykdoma ankstesnių auditų ir patikrinimų metu pateiktų rekomendacijų įgyvendinimas ir taisomi neatitikimai. Pastebėta, kad efektyvesni ir veiksmingesni yra einamųjų metų ir ketvirčių finansinių ataskaitų auditai, kadangi tokių auditų rezultatai, pateikti audituojamų subjektų vadovams, suteikia galimybę laiku pataisyti nustatytus neatitikimus ir jų nekartoti sudarant metines finansines ir kitas ataskaitas.

Įmonės valdymo sistemos dalis yra vidaus kontrolės sistema, kuri apima koordinuotų būdų ir priemonių, naudojamų įmonės turtui apsaugoti, apskaitos duomenų teisingumui ir numatytai valdymo politikai užtikrinti, visumą. Todėl atliekant auditus pirmiausia vertinamas audituojamo subjekto vidaus kontrolės sistemos veiksmingumas. Vidaus kontrolės įvertinimo rezultatai kartu su rekomendacijomis dėl vidaus kontrolės procedūrų veiksmingumo didinimo pateikiami audituojamam subjektui. Vidaus kontrolė yra ta sritis, kurioje patikrinimų metu nustatoma daugiausia trūkumų ir pateikiama bei įgyvendinama daugiausia rekomendacijų. Pagal auditą reglamentuojančių teisės aktų reikalavimus audito tikslas yra ne tik vertinti finansinę veiklą, bet ir vertinti subjekto vykdomą veiklą, prognozuojamą ateityje. Tam turi būti sukurta efektyvi vidaus kontrolės sistema, kuri būtų pajėgi laiku surasti klaidas ir teisės aktų neatitikimus, galinčius turėti tiesioginį ir reikšmingą poveikį finansinėms ataskaitoms ir duomenų patikimumui. Todėl vertinant vidaus kontrolės sistemos būklę, siekiama informuoti įstaigų vadovus, kad jie suvoktų vidaus kontrolės sukūrimo svarbą bei prevencinių priemonių reikšmę, siekiant užsibrėžtų tikslų ir užtikrinant efektyvų Savivaldybės biudžeto lėšų ir turto naudojimą.
                   Atliekant metinių finansinių atskaitomybių ir veiklos ataskaitų auditus Uždarosiose akcinėse bendrovėse ir Viešosiose įstaigose, audito tikslas buvo patikrinti šių įmonių metinę finansinę atskaitomybę, įvertinant, ar finansinės ataskaitos tikrai ir teisingai visais reikšmingais atžvilgiais parodo įmonių finansinę būklę ir veiklos rezultatus, ar finansinė atskaitomybė parengta pagal galiojančius Lietuvos Respublikos teisės aktus, reglamentuojančius buhalterinę apskaitą ir finansinės atskaitomybės sudarymą, taip pat įvertinti, ar įmonių metinėse veikos ataskaitose pateikti duomenys atitinka finansinės atskaitomybės duomenis, ir pareikšti nepriklausomą nuomonę dėl metinių finansinių atskaitomybių ir įmonių metinių veiklos ataskaitų tikrumo ir teisingumo. Tam buvo tikrinta įmonių veikla, buhalterinė apskaita, tiriama ir vertinama vidaus kontrolė, pareikšta nepriklausoma nuomonė dėl šių audituotų įmonių 2009 metų finansinių ataskaitų ir metinių veiklos ataskaitų. Buvo peržiūrėta įmonių finansinės atskaitomybės parengimo procedūros bei dokumentai, patvirtinantys pateiktą informaciją, įsitikinta turto buvimu ir įvertinimu bei tuo, kad įsiskolinimai ir įsipareigojimai, kurie užfiksuoti pirminiuose dokumentuose, yra tinkamai atspindėti finansinėje atskaitomybėje.
                   Šių įmonių audito ataskaitos ir išvados buvo pateiktos Savivaldybės tarybai, svarstant jų 2009 metų veiklos rezultatus, taip pat Savivaldybės merei, Savivaldybės tarybos Kontrolės komitetui ir šių įmonių vadovybei.

                   Svarbu pažymėti, kad audituotų Savivaldybės uždarųjų akcinių bendrovių ir viešųjų įstaigų vadovai ir atsakingi darbuotojai auditų metu geranoriškai bendradarbiavo, sprendė iškilusius neaiškumus ir tinkamai reagavo į audito metu pareikštas pastabas ir pasiūlymus vidaus kontrolei tobulinti ir apskaitai tvarkyti.

Vykdant Birštono savivaldybės tarybos 2009 m. balandžio 24 d. sprendimą Nr. TS-77, 2010 m. pirmą ketvirtį atliktas UAB „Birštono vandentiekis“ finansinės atskaitomybės ir veiklos ataskaitos auditas. Audituotas 2009 metų finansinės atskaitomybės sudarymas, įvertinant, ar finansinėje atskaitomybėje nėra reikšmingų neatitikimų lyginant su ataskaitomis, iš kurių ji buvo sudaryta. Pareikšta nepriklausoma nuomonė dėl finansinių ir kitų ataskaitų tikrumo ir teisingumo. Įvertinta bendrovės 2009 metų ūkinė ir finansinė veikla, vidaus kontrolės sukūrimas bei per audituojamą laikotarpį atlikti bendrovės sandoriai, taip pat įvertintas bendrovės administracijos darbas, vykdant pagrindinę savo veiklą – vandens tiekimą ir nugeležinimą bei nuotekų šalinimą ir valymą Birštono miesto ir Birštono seniūnijos gyvenviečių gyventojams ir įstaigoms, laikantis įstatymų ir kitų teisės aktų reikalavimų.

                  Pažymėtina, kad Bendrovė atsižvelgė į ankstesnių metų kontrolierės rekomendacijas ir per 2009 metus atliko turto, neįregistruoto Nekilnojamojo turto registre, inventorizacijas ir jį teisiškai apskaitė ir įregistravo. Patikrinimo metu nustatyta, kad bendrovėje atliekant mažos vertės pirkimus, ne visais atvejais dokumentuota pasirinkto pirkimo būdo pagrindimas, tai neatitinka Viešųjų pirkimų įstatymo 3str. 1 punkto reikalavimų, kuriame reglamentuota, kad perkančioji organizacija turi užtikrinti, jog atliekant pirkimo procedūras ir nustatant laimėtoją būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų; 4 str. 1.1. punkto reikalavimo, kad perkančioji organizacija yra kiekviena valstybės ir savivaldybės institucija, ir 85 str. 4 punkto reikalavimo, kad perkančioji organizacija turi turėti dokumentus, pagrindžiančius jos priimtų sprendimų atitiktį šio įstatymo reikalavimams. Visi pirkimai pagal šio įstatymo reikalavimus privalomai turi turėti dokumentus, įrodančius pasirinkto pirkimo būdą, t. y. arba pirkimo paraiška, arba pirkimo apklausos pažyma, arba pirkimų žurnalas (užpildytas pagal Viešųjų pirkimų pavyzdinių taisyklių 179 str. rekomendacijas). Patikrinimo metu nustatyta, kad bendrovėje nebuvo sudaryta ir patvirtinta darbo grafikai elektromonteriui, dirbančiam antraeilėse pareigose 0,5 etato krūviu, ir informacinių technologijų priežiūros specialistui, dirbančiam 0,5 etato krūviu. Tikrinant atsargų apskaitą nustatyta, kad bendrovė, neturėdama biologinio turto, iš įstaigos lėšų šio turto išlaikymui pirko prekes ir nurašė jas į išlaidas. Bendrovės pajamos lyginant su 2008 metais padidėjo, tam įtakos turėjo nuo 2008-11-01 d. pradėtos taikyti padidintos geriamojo vandens tiekimo ir nuotekų tvarkymo paslaugų kainos bei pardavimo kainos įkainio įvedimas. Bendrovė 2009 metus baigė pelningai ir 46073 Lt sumažino bendrą bendrovės 2009 metų rezultatą – nuostolį. Bendrovės įstatinis kapitalas lyginant su 2008 metais nesikeitė, visos akcijos 100 proc. priklauso Birštono savivaldybės tarybai. 2009-12-31 bendrovė ilgalaikių mokėtinų sumų ir įsipareigojimų neturėjo. Į patikrinimo metu nustatytus neatitikimus bendrovė reagavo ir juos taisė jau patikrinimo metu.
                  Remiantis audito rezultatais nustatyta, kad UAB „Birštono vandentiekis“ finansinė atskaitomybė už 2009 metus yra parengta vadovaujantis bendraisiais apskaitos principais ir teisingai atspindi 2009-12-31 finansinę padėtį ir veiklos rezultatus.

                   Savivaldybės kontrolierė, vykdydama Birštono savivaldybės tarybos 2009 m. balandžio 24 d. sprendimą Nr. TS-89 ir 2010 metų veiklos planą, atliko UAB „Birštono šiluma“ 2009 metų finansinių ataskaitų rinkinio, metinio pranešimo ir centralizuotai tiekiamos šilumos ir faktinių rodiklių, nurodytų ERS lentelėje, sąnaudų straipsnių auditą. 
                   Patikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms. Patikrinimo metu buvo koreguoti balansas (ilgalaikis turtas) bei pelno nuostolio ataskaita. Šiems taisymams  pagal surašytas buhalterines pažymas buvo priskaitytas ir įtrauktas į balansą S. Dariaus ir S. Girėno g. ir Basanavičiaus a. trasų nusidėvėjimas (32493,13 Lt), taip pat priskaityta atostoginių kaupimo fondas (117491,69 Lt.). Bendrovėje audituojamu laikotarpiu, atliekant mažos vertės prekių ir paslaugų pirkimus, nėra dokumentuota pasirinkto pirkimo būdo pagrindimas (nepildoma pirkimo apklausos pažyma arba pirkimų žurnalas). Tai neatitinka Viešųjų pirkimų įstatymo reikalavimų. Audito metu pagal surašytą buhalterinę pažymą atitaisyta įsiskolinimų suderinimas su UAB „Birštono vandentiekis“ už geriamojo vandens tiekimo ir nuotekų tvarkymo paslaugas. Patikrinimo metu rekomenduota parengti vidaus tvarkos taisykles, pateikta pastebėjimai dėl apmokėjimo už papildomus darbus bei darbo laiko apskaitos žiniaraščių pildymą.
                  Bendrovė, vykdydama pagrindinę veiklą, t. y. Birštono gyventojų ir organizacijų aprūpinimą šiluma, karštu vandeniu bei užtikrindama teikiamos šilumos kokybę pagal galiojančius teisės aktus bei jos tiekimo nepertraukiamumą, 2009 metais dirbo pelningai ir 262348 Lt sumažino nuostolį. Pajamų didėjimą lėmė nuo 2009-01-01 naujai patvirtintos didesnės šilumos kainos. Bendrovės kapitalas lyginant su 2008 metais nesikeitė. Ilgalaikių įsiskolinimų audituojamu laikotarpiu bendrovė neturėjo.
                   Audito metu nustatyta, kad UAB „Birštono šiluma“ finansinių ataskaitų rinkinys tikrai ir teisingai atspindi bendrovės 2009 m. gruodžio 31 d. finansinę būklę, 2009 metų veiklos rezultatus ir yra parengtas pagal Lietuvos Respublikoje galiojančius teisės aktus, reglamentuojančius buhalterinę apskaitą ir finansinių ataskaitų sudarymą.
                   Vykdydama Birštono savivaldybės tarybos 2009-04-24 sprendimą Nr. TS-87, kontrolierė atliko VŠĮ „Tulpės“ sanatorijos 2009 metų finansinės atskaitomybės ir veiklos ataskaitos auditą. Pagrindinis įstaigos tikslas yra gerinti žmonių sveikatą, mažinti sergamumą, kokybiškai teikti antrinio lygio medicinos paslaugas bei kitas mokamas gydymo ir sveikatingumo paslaugas Lietuvos ir užsienio klientams. Sanatorija veiklos rezultatų ataskaitoje parodė visas gautas ir uždirbtas pajamas ir sąnaudas, kompensuotas sąnaudas ir veiklos rezultatus. Lyginant su 2008 metais pajamos 13,72 proc. sumažėjo, tai lėmė 19 proc. sumažėjusi valstybės finansuojamų teikiamų paslaugų bazinė kaina, taip pat buvo mažinamos kainos už teikiamas paslaugas privatiems klientams, tuo pačiu didėjo paslaugų ir prekių kainos tiekėjams ir 24 proc. mažiau nupirkta komercinių kelialapių. Sanatorija 2009 metus baigė nuostolingai, tačiau galutinis metų rezultatas (su ankstesnių metų pelnu) liko pelnas. Įsiskolinimų 2009-12-31 įstaiga neturėjo. Įstaigos veikloje naudojamas ilgalaikis turtas yra įsigytas iš įstaigos nuosavų ir tikslinio finansavimo lėšų, taip pat pagal panaudos sutartį iš Birštono savivaldybės gautas turtas.
                   Audito metu įsitikinta, kad patikrinta VŠĮ „Tulpės“ sanatorijos finansinė atskaitomybė tikrai ir teisingai atspindi įstaigos 2009-12-31 finansinę būklę, 2009 metų veiklos rezultatus ir yra parengta pagal Lietuvos Respublikos galiojančius teisės aktus, reglamentuojančius buhalterinę apskaitą ir finansinių ataskaitų sudarymą.
                   Savivaldybės kontrolierė, vykdydama Birštono savivaldybės tarybos 2009-04-24 sprendimą Nr. TS-86, atliko VŠĮ Birštono pirminės sveikatos priežiūros centro 2009 metų finansinės atskaitomybės ir veiklos ataskaitos auditą. Pagrindinis įstaigos veiklos tikslas yra gerinti savivaldybės gyventojų sveikatą, siekiant mažinti sergamumą ir teikti kokybiškas medicinines paslaugas. Patikrinta ir įvertinta įstaigos finansinės ataskaitos, kuriose nurodytas 2009 metų veiklos rezultatas yra pelnas. 2009 metų pabaigoje įstaiga ilgalaikių įsipareigojimų neturėjo. Lyginant su 2008 metais įstaigos finansiniai rezultatai žymiai nepakito, tačiau, kaip ir ankstesniais metais įstaiga yra priklausoma nuo PSDF biudžeto ir nuo Birštono savivaldybės biudžeto iš kurio finansuojama dalis įstaigos patirtų sąnaudų.
                   Patikrinus ilgalaikio turto apskaitą nustatyta, kad įstaigoje 2009 metais nebuvo atlikta nuosavo turto metinė inventorizacija. Atliekant turto ir paslaugų pirkimus įstaigoje nesilaikoma Viešųjų pirkimų įstatymo reikalavimų, t. y. nėra dokumentų, įrodančių pasirinkto pirkimo būdo pagrindimą (nepildoma pirkimo apklausos pažyma arba pirkimų žurnalas).

                   Įstaigoje, nesilaikant 1998-11-17 Vyriausybės nutarimo (su vėlesniais pakeitimais) Nr. 1341 „Dėl tarnybinių lengvųjų automobilių įsigijimo, nuomos ir naudojimo biudžetinėse įstaigose“ nuostatų, medicinos punktų bendruomenės slaugytojoms buvo mokami priedai už nuosavo transporto naudojimą tarnybos reikmėms.
                   Tikrinimo metu nustatyta, kad įstaiga nepriskaitė darbuotojų atostogų rezervo ir neparodė jo 2009 metų finansinėje atskaitomybėje. Nesilaikant Darbo kodekso nuostatų, darbuotojai, dirbantys įstaigoje antraeilėse pareigose, nėra pateikę pažymų iš pagrindinės darbovietės apie darbo laiką, taip pat šiems darbuotojams įstaigoje nėra sudaryti ir patvirtinti darbo grafikai.
                   Patikrinta VŠĮ Birštono pirminės sveikatos priežiūros centro 2009 metų finansinė atskaitomybė tikrai ir teisingai atspindi įstaigos 2009-12-31 finansinę būklę ir veiklos rezultatus ir parengta pagal Lietuvos Respublikos galiojančius teisės aktus, reglamentuojančius buhalterinę apskaitą ir finansinių ataskaitų sudarymą.

Kontrolierė, vykdydama 2010 metų tarnybos veiklos planą ir remdamasi Savivaldybės biudžeto asignavimų valdytojų 2009 metų finansinių atskaitomybių duomenimis ir atliktais auditais bei patikrinimais, 2010 metų antrą ketvirtį atliko Birštono savivaldybės 2009 metų biudžeto įvykdymo ataskaitos auditą. Audito tikslas – nustatyti, ar 2009 metų savivaldybės biudžeto įvykdymo ataskaita parengta pagal Lietuvos Respublikos ir Savivaldybės institucijų teisės aktų reikalavimus ir parodo tikrą ir teisingą finansinę būklę, ar apskaita tvarkoma ir finansinė atskaitomybė sudaroma įstatymų nustatyta tvarka. Pagrindinis audito ataskaitos ir išvados tikslas – pateikti Savivaldybės tarybai informaciją apie Savivaldybės biudžeto vykdymą, lėšų naudojimą, biudžeto rodiklius, taip pat apie pasiektą pažangą atsižvelgiant į kontrolėrės rekomendacijų įgyvendinimą.

Pagal Biudžeto sandaros įstatymą už Savivaldybės biudžeto įvykdymo ataskaitos parengimą ir pateikimą Savivaldybės tarybai yra atsakinga Savivaldybės administracija, o kontrolierės pareiga, remiantis atliktu auditu, pareikšti nuomonę dėl biudžeto įvykdymo ataskaitos sudarymo ir pagal Vietos savivaldos įstatymo 27 straipsnio 9 dalies 10 ir 17 punktų reikalavimus parengti ir pateikti išvadą dėl šios ataskaitos. Audito metu buvo tikrinamas biudžeto lėšų naudojimo teisingumas, remiantis su Savivaldybės tarybos sprendimais tvirtinant biudžetą, bei padarytais vėlesniais sprendimų pakeitimais; finansinių ir statistinių ataskaitų sudarymo teisingumas; žemės nuomos mokesčio surinkimo ir apskaitos teisingumas; vidaus kontrolės efektyvumas, apskaitos sistemų tobulinimas ir kompiuterizavimas, privatizavimo lėšų naudojimas. 

                    Vienas iš finansų valdymo skaidrumo ir atskaitingumo gerinimo būdų yra vidaus kontrolės stiprinimas. Institucijai skirtų savivaldybės biudžeto asignavimų panaudojimo teisėtumas ir turto naudojimo efektyvumas priklauso nuo to, ar vidaus kontrolės procedūros leidžia fiksuoti padarytas klaidas ir laiku jas ištaisyti. Atlikdama savivaldybės biudžeto įvykdymo ataskaitos auditą ir kitus finansinius auditus, kontrolierė vertino audituojamų subjektų kontrolės aplinką, vidaus kontrolės procedūras, ar jos yra pakankamos ir veiksmingos, nes tik efektyviai veikianti vidaus kontrolė užtikrina tvarkingą, taupią ir rezultatyvią veiklą, įstaigose dirbančių asmenų atsakomybę už savo veiksmus ir sprendimus, valdant ir naudojant savivaldybės turtą ir lėšas, įstatymų ir kitų teisės aktų laikymąsi, piniginių ir materialinių išteklių apsaugą nuo praradimo, netinkamo naudojimo ir valdymo bei klaidų ir apgaulės. Deja, reikia pažymėti, kad įstaigų vadovai nepakankamai vertina ir skiria per mažą dėmesį vidaus kontrolės sistemos kūrimui ir tobulinimui. Būtina ugdyti valstybės tarnautojų, specialistų ir kitų darbuotojų gebėjimus bei atsakomybę už vidaus kontrolės procedūrų veiksmingumą. Vertinant biudžeto apskaitą nustatyta, kad asignavimų valdytojai sudaro savo vykdomų programų išlaidų sąmatas pagal kiekvieną tikslą, uždavinį, atskirus priemonių kodus ir finansavimo šaltinius, tai labai didina sąmatų skaičių. Toks didelis ir nuolat augantis sąmatų ir ataskaitų skaičius didina darbo laiko sąnaudas, dėl didelių apimčių didėja klaidų atsiradimo rizika.

                    Patvirtintas 2009 metų biudžetas metų eigoje Savivaldybės tarybos sprendimais buvo septynis kartus tikslintas. Biudžeto sandaros įstatymo nuostatos suteikia galimybę perskirstyti lėšas. Lėšų perskirstymas savaime nėra neigiamas dalykas, tačiau perskirstytos lėšos dažniausiai netenka planuotos paskirties, bei dažnas ir daugiausiai biudžetinių metų pabaigoje vykdomas biudžeto programoms skirtų lėšų perskirstymas rodo ne visais atvejais optimalų lėšų poreikio planavimą ir formuoja nuomonę, kad savivaldybės biudžeto projektas daugiau grindžiamas ne biudžeto programų tikslais,  bet asignavimų valdytojų poreikiais. Svarstant 2009 metų savivaldybės biudžeto projektą buvo užtikrintas Biudžeto sandaros įstatymo 11 straipsnio ir Vietos savivaldos įstatymo 51 straipsnio 4 dalies nuostatų taikymas, biudžeto projektas buvo paskelbtas gyventojų svarstymui, tai sudarė sąlygas gyventojams savivaldybės reglamente nustatyta tvarka svarstyti biudžeto projektą, bei skyrė pakankamai laiko ir tinkamą būdą pasiūlymams teikti. Atsižvelgiant į Savivaldybės strateginio plėtros iki 2012 m. plano prioritetus daugiau lėšų buvo skiriama numatytų programų ir projektų vykdymui.
                    2009 metų savivaldybės biudžeto pajamos įvykdytos 97,12 procentais, biudžetas neįvykdytas šiose, su pajamomis susijusiose, srityse: gyventojų pajamų mokestis savivaldybių išlaidų struktūros skirtumams išlyginti; gyventojų pajamų mokestis savivaldybių pajamoms iš gyventojų pajamų mokesčio išlyginti, nuomos mokestis už valstybinę žemę ir valstybinius vandens telkinius, žemės mokestis, specialiųjų programų pajamos, lėšos, gautos iš Valstybės iždo pagal tarpusavio atsiskaitymus, paveldimo turto mokesčiai, lėšos valstybės investicijų programoms finansuoti, tikslinės lėšos valstybinėms funkcijoms atlikti. Biudžetas viršytas iš šių pajamų:  mokesčiai už valstybinius gamtos išteklius; pajamos iš baudų ir konfiskacijos; nekilnojamojo turto mokesčiai; viršytos pajamos už aplinkos teršimą; surinkta daugiau valstybės ir vietinių rinkliavų, gyventojų pajamų mokesčių. Daugiausiai gyventojų pajamų, žemės ir žemės nuomos mokesčio surinkta iš Kauno, Vilniaus, Alytaus VMI. Patikrinus žemės nuomos mokesčio administravimą ir surinkimą, nustatyta, kad  nuomos mokesčio už valstybinę žemę administravimo tvarka valstybiniu lygmeniu norminiais teisės aktais nėra reglamentuota, todėl nevykdoma jo sumokėjimo kontrolė ir išieškojimo procedūros; kai kurių fizinių ir juridinių asmenų susidariusios skolos yra nuo 2003  metų.  

                     Biudžeto išlaidų 2009 metų planas įvykdytas 94,03 proc., didžiausią dalį visų išlaidų savivaldybėje pagal funkcinę klasifikaciją sudarė išlaidos švietimui, toliau poilsiui, kultūrai, valdymui, aplinkos apsaugai, ekonomikai; pagal ekonominę klasifikacijos išlaidų straipsnius daugiausia išlaidų sudaro darbo užmokestis ir lėšos socialiniam draudimui, po to išlaidos turto įsigijimui ir remontui, prekėms ir paslaugoms, komunaliniams patarnavimams (šildymui, elektrai, transportui ir kt.). 2009-12-31 Savivaldybės biudžeto lėšų debitorinis įsiskolinimas sudarė 409,35 tūkst. Lt (lyginant su 2008 metais,  85,55 tūkst. Lt padidėjo). Didžiausias debitorinis įsiskolinimas yra Savivaldybės administracijos – 301,75 tūkst. Lt, iš jo ilgalaikės skolos yra VŠĮ Chomičiaus krepšinio mokyklos – 117,29 tūkst. Lt (vyksta teisminiai procesai), AB „Mikotel Group“ – 99,12 tūkst. Lt, ilgalaikiai debitoriniai įsiskolinimai už socialinių būstų nuomą, gyventojų įsiskolinimai už butų administravimą ir komunalinius patarnavimus ir kt. Kreditorinis biudžeto lėšų įsiskolinimas 2009-12-31 sudarė 674 tūkst. Lt (lyginant su 2008 m., padidėjo 65,9 tūkst. Lt), didžiausią procentą kreditorinių skolų sudaro materialiojo ir nematerialiojo turto kūrimo išlaidos – 443,1 tūkst. Lt, kitos kreditorinės skolos už prekes ir paslaugas. Kreditorinis įsiskolinimas liko iš kelių fondo lėšų –392,78 tūkst. Lt. Ilgalaikių kreditorinių įsiskolinimų savivaldybė 2009-12-31 neturėjo. Savivaldybės biudžeto asignavimų valdytojai jiems skirtus biudžeto asignavimus naudojo Biudžeto sandaros įstatymo nustatyta tvarka, neviršydami patvirtintų programų išlaidų sąmatų bendrųjų asignavimų, tarp jų darbo užmokesčiui ir turtui įsigyti.
                     Savivaldybė 2009 metais nepanaudojo tikslinės paskirties skirtų lėšų ir 78,87 tūkst. Lt grąžino į valstybės biudžetą, kaip numatyta Biudžeto sandaros įstatymo 32 straipsnio 3 dalyje. Iš valstybės deleguotų lėšų per didelis lėšų poreikis buvo planuotas socialinėms paslaugoms, socialinėms pašalpoms, vaikų teisių apsaugai ir kitoms valstybinėms funkcijoms atlikti.
                      Kai kurie Savivaldybės biudžeto asignavimų valdytojai pervestus 2009 metais asignavimus panaudojo nepilnai ir 16982,12 Lt grąžino į savivaldybės biudžetą. Planuojant biudžeto asignavimus turi būti išanalizuota ateinančių metų prognozės atsižvelgiant į praėjusių metų lėšų įsisavinimą.
                      Patikrinimo metu pareikšti pastebėjimai dėl biudžeto lėšų naudojimo pagal sudarytas sutartis už teisines, projektų rengimo ir kitas paslaugas, taip pat lėšų panaudojimą apmokėjimui už neapgyvendintų savivaldybės butų šildymą ir kt. 

Audito metu buvo ištirta audituojamojo subjekto veikla, apskaitos sistemos ir vidaus kontrolė. Audituojant biudžeto įvykdymo ataskaitas ir apibendrinus vidaus kontrolės tyrimo biudžeto vykdymo lygmeniu duomenis nustatyta, kad Savivaldybėje yra sukurta vidaus kontrolės sistema, tačiau kai kuriais aspektais numatytos procedūros neužtikrina, kad būtų išvengta neatitikimų naudojant savivaldybės biudžeto lėšas, dažniausiai nesilaikoma Biudžeto sandaros, Buhalterinės apskaitos, Darbo kodekso, Viešųjų pirkimų įstatymų reikalavimų, taip pat nustatyta, kad asignavimų valdytojai turi galimybių taupiau naudoti skirtus asignavimus.


Audito išvadoje nurodyta, kad savivaldybės biudžeto įvykdymo ataskaitose atspindėta tikra 2009-12-31 savivaldybės finansinė būklė ir kad Savivaldybės 2009 metų biudžeto įvykdymo ataskaita parengta pagal Biudžeto sandaros ir 2009 metų valstybės biudžeto ir savivaldybių biudžetų finansinių rodiklių patvirtinimo įstatymą.


Audito ataskaita ir išvada Savivaldybės tarybos reglamento nustatytu laiku pateikta Savivaldybės tarybai, merui, Savivaldybės tarybos komitetams, Savivaldybės administracijos direktoriui.


 Pagal Valstybės ir savivaldybių turto valdymo, naudojimo ir disponavimo juo įstatymą Savivaldybei nuosavybės teise priklausančio ir patikėjimo teise valdomo valstybės turto ataskaitą Lietuvos Respublikos Vyriausybės nustatyta tvarka rengia savivaldybės administracija ir teikia savivaldybės tarybai, merui, kontrolieriaus tarnybai ir Statistikos departamentui. Kontrolės ir audito tarnyba privalo savivaldybės reglamento nustatyta tvarka patikrinti ir pateikti savivaldybės tarybai išvadą dėl šių ataskaitų.


Tarnyba, vadovaudamasi Vietos savivaldos įstatymu, Valstybės ir savivaldybių turto valdymo, naudojimo ir disponavimo juo įstatymu, remdamasi Savivaldybės biudžeto asignavimų valdytojų 2009 metų finansinių atskaitomybių duomenimis, 2010 metų trečią  ketvirtį atliko turto ataskaitų auditą, parengė ataskaitą ir išvadą dėl savivaldybei nuosavybės teise priklausančio ir patikėjimo teise valdomo valstybės turto 2009 metų VT-01 ir VT-02 ataskaitų.


Savivaldybei nuosavybės teise priklausančio ir patikėjimo teise valdomo valstybės turto savininko funkcijas, remdamasi įstatymais, įgyvendina Savivaldybės taryba. Savivaldybės įstaigos, įmonės ir organizacijos joms perduotą turtą valdo, naudoja bei disponuoja juo Savivaldybės tarybos sprendimų nustatyta tvarka. 


Atliekant auditą buvo atsižvelgta į turto ataskaitų rengimo principus, turto apskaitos tvarkymą bei savivaldybės tarybos sprendimų vykdymą.


Auditas buvo suplanuotas taip, kad būtų gauti pakankami įrodymai, jog turto ataskaitose nėra reikšmingų informacijos iškraipymų lyginant su finansinėmis ataskaitomis ir duomenimis, iš kurių jos buvo sudarytos.

Audito išvadoje nustatyta, kad savivaldybei nuosavybės teise priklausančio ir patikėjimo teise valdomo valstybės turto 2009 metų ataskaitos VT-01 ir VT-02 visais parengtos remiantis Lietuvos Respublikos Vyriausybės nustatyta tvarka ir Statistikos departamento išaiškinimais ataskaitoms pildyti ir atitinka finansines ataskaitas, balansų duomenis ir kitus pirminius dokumentus, iš kurių jos buvo sudarytos.

Tačiau buvo atkreiptas dėmesys į tai, kad Savivaldybės administracijos vykdyta vidaus ir finansų kontrolė iš dalies neužtikrino, kad būtų tinkamai tvarkoma turto apskaita, kurios duomenų reikia turto ataskaitoms rengti, dėl to rengiant ataskaitas audito metu buvo nustatyta neatitikimų, kuriuos buvo rekomenduota ištaisyti. Savivaldybės administracija reagavo į pateiktas rekomendacijas ir neatitikimus, kurie darė įtaką turto ataskaitų duomenimis, juos ištaisė audito metu ir patikslino pateiktas turto ataskaitas.
Pažymėtina, kad Savivaldybės administracija ir kitos biudžetinės įstaigos, rengdamos turto ataskaitas už 2009 metus, atkreipė dėmesį į tarnybos ankstesniais metais audito metu pareikštas rekomendacijas dėl nustatytų neatitikimų apskaitant turtą, taisė turto apskaitos klaidas, ėmėsi priemonių spręsti su savivaldybei nuosavybės teise priklausančio bei patikėjimo teise valdomo valstybės turto valdymu, naudojimu ir disponavimu susijusias problemas. Tačiau ne visos kontrolierės rekomendacijos dėl turto inventorizavimo ir įregistravimo nekilnojamojo turto registre įvykdytos. Dėl lėšų trūkumo ir didelių apimčių liko neinventorizuoti ir neįregistruoti nekilnojamojo turto registre savivaldybės šaligatviai, esantys gyvenamuose kvartaluose, skverai, paminklai, skulptūros, kaimo neveikiančios kapinės, BĮ Birštono miesto tvarkymo tarnybos balanse esantys objektai, t. y. garažai, esantys B. Sruogos g. 17, 19 ir 19A, gamybinė bazė Prienų g. 11, 13 pastatų ir žemės sklypų, nepilnai inventorizuotas ir neapskaitytas Turto registre prie Savivaldybės administracinio pastato Jaunimo g. 2 esantis žemės sklypas, neatlikta inventorizacija ir teisinė registracija negyvenamų patalpų, esančių Druskupio g. 6, Vilniaus g.4 ir S. Dariaus ir S .Girėno g. 5, Savivaldybei nuosavybės teise priklausančių gyvenamųjų patalpų J. Basanavičiaus a. 14-4 ir 14-5, Druskupio g. Nr. 6-303. Turto inventorizavimui bei įregistravimui Nekilnojamojo turto registre 2009 metais savivaldybės biudžete buvo numatytos tam reikalingos lėšos.
  Savivaldybės muziejuose, kaip ir visoje Respublikoje, muziejinės vertybės nėra apskaitytos vertine išraiška ir neparodytos finansinėje atskaitomybėje, jos registruojamos inventorinėse knygose, kurios atitinka registro arba sąrašo reikalavimus. Pradėjus turto apskaitą tvarkyti Pagal Viešojo sektoriaus apskaitos ir finansinės atskaitomybės 12 standarto „Ilgalaikis materialus turtas“ reikalavimus ir parengus Muziejinių vertybių apskaitos ir vertinimo metodiką visas muziejines vertybes privalu bus apskaityti nustatyta verte ir parodyti finansinėje atskaitomybėje. Kadangi paminėta dalis savivaldybės turto yra neįvertinta ir neapskaityta turto registre, tai sudarytos turto ataskaitos neatspindi tikros savivaldybės turto finansinės būklės už 2009 metus.

Atliekant turto ataskaitų auditą visuose audituojamuose subjektuose buvo patikrinta turto ir lėšų inventorizacijų pravedimas ir įforminimas. Metinės finansinės atskaitomybės sudarymui labai svarbu yra teisingai ir kruopščiai atlikta inventorizacija. Nuo to, kaip bus atlikta inventorizacija, priklauso, ar teisingai apskaitoje ir finansinėje atskaitomybėje įvertintas įstaigos turtas, įsipareigojimai, netinkamo naudoti ir nereikalingo turto nurašymas, ar suderinti skolų ir įsipareigojimų likučiai, todėl tikrinant į šiuos dalykus buvo atkreiptas dėmesys. Nustatyta, kad 2009 metais turto metinės inventorizacijos nebuvo atliktos Birštono kultūros centre ir VŠĮ Birštono pirminės sveikatos priežiūros centre.  

Ištaisyti neatitikimai biudžetinėse įstaigose, Vyriausybės nutarimais savivaldybei perduotą valstybei priklausantį turtą įtraukiant į apskaitą ir pateikiant turto ataskaitose.
Tikrinant turto apskaitą buvo atkreiptas dėmesys į kompiuterinės įrangos naudojimą ir pareikšti pastebėjimai į tai, kad savivaldybės turto apskaita nėra kompiuterizuota, 2005 metais nupirkta turto programa neįdiegta. Atsižvelgiant į kontrolierės rekomendacijas, kad šios programos įsigijimui ir eksploatavimui išleistos lėšos nedavė reikiamo rezultato, Savivaldybės administracija atsisakė šios programos eksploatavimo išlaidų.
 Neatitinkant teisės aktų reikalavimų, audituojamais metais Savivaldybėje nevedama bendro išnuomoto turto ir turto nuomos mokesčio apskaita, nėra bendros informacijos apie išnuomotą savivaldybės turtą, planuotas gauti biudžeto pajamas už turto nuomą bei įsiskolinimus.

Apibendrinus Savivaldybės administracijos ir kitų biudžetinių įstaigų 2009 metų turto ataskaitų, balansų ir kitų buhalterinių dokumentų patikrinimo rezultatus, kurių pagrindu buvo vertinama, kaip yra valdomas savivaldybės turtas ir kaip juo disponuojama, nustatyta, kad per 2009 metus savivaldybės turto apskaita nepasikeitė, dalis turto lieka neapskaityta, neįvertinta ir neįregistruota Nekilnojamojo turto registre, dėl to turto ataskaitos neparodo tikros ir teisingos Savivaldybės turto finansinės būklės.

Audito metu Savivaldybės administracijoje ir kitose biudžetinėse įstaigose su nustatytais neatitikimais supažindinti atsakingi darbuotojai, pateiktos rekomendacijos klaidoms ir neatitikimams ištaisyti bei pasiūlymai, kaip jų išvengti ateityje. Savivaldybės administracijai patarta: siekiant, kad visas Savivaldybei priklausantis turtas būtų įregistruotas Nekilnojamojo turto registre, parengti turto inventorizavimo kiekine ir vertine išraiška įregistravimo registre planą, numatant terminus bei lėšų poreikį, pirmenybę teikiant gyvenamųjų ir negyvenamųjų pastatų ir inžinerinių statinių registravimui; imtis priemonių dėl ilgalaikių skolų išieškojimo; spręsti klausimą dėl kompiuterizuotos Savivaldybės turto apskaitos įvedimo savivaldybėje.
2010 metų trečią ketvirtį atliktas patikrinimas dėl paruoštos medienos iš Birštono centrinio parko apskaitos ir realizavimo, nurodyta teisiškai vykdyti šio savivaldybės turto apskaitą ir realizavimą, rekomenduota medienos ruošimui, užpajamavimui ir tvarkymui sudaryti komisiją. Pagamintą medieną apskaityti ir užpajamuoti Savivaldybės apskaitos skyriuje kiekine ir sumine išraiška pagal atitiktį medžių iškirtimo kiekiams, vadovaujantis Lietuvos Respublikos miškų įstatymu, Aplinkos ministro įsakymais „Dėl Apvalios medienos apskaitos tvarkos aprašo patvirtinimo“ ir „Dėl apvalios medienos matavimo ir tūrio nustatymo“ bei kitais teisės aktais, reglamentuojančiais medienos paruošimą ir apskaitą. Pažymėta, kad pagal teisės aktų reikalavimus turi būti apskaitoma ir realizuojama mediena, paruošta Birštono seniūnijoje. Savivaldybės administracijai nurodyta, kad išduodant medieną socialiai remtinėms asmenims, būtų vadovaujamasi teisės aktais, reglamentuojančiais Būsto šildymo išlaidų, išlaidų šaltam ir karštam vandeniui kompensacijų skyrimą.
2010 metų ketvirtą ketvirtį pagal pareiškimą atliktas patikrinimas Birštono meno mokykloje. Patikrinimo metu nustatyta, kad Meno mokyklos vadovybės priimti veiksmai pareiškime išdėstytais klausimais neatitinka teisės aktų nuostatų. Meno mokyklos direktorei buvo pasiūlyta patikrinimo metu nustatytus neatitikimus ištaisyti. Meno mokyklos direktorė atsižvelgdama į kontrolierės pasiūlymus, neatitikimus nuo 2010-09-01 ištaisė ir apie tai informavo.
Vadovaudamasi Lietuvos respublikos vietos savivaldos įstatymo 27 str. 1 dalies 3 punktu ir 16 str. 28 punktu, kontrolierė 2010 m. spalio mėn. patikrino Birštono savivaldybės administracijos Biudžeto skyrių dėl galimybės savivaldybei imti ilgalaikę paskolą. Patikrinimo metu nustatyta, kad Birštono savivaldybė neišnaudojusi teisės aktais numatytų skolinimosi limitų, nėra paėmusi jokių paskolų ir suteikusi garantijų dėl paskolų ėmimo, todėl turi galimybę 2010 metais  imti ilgalaikę paskolą. Parengta išvada dėl paskolos ėmimo ir pateikta Birštono savivaldybės tarybai. 

                 Vykdant 2010 metų Savivaldybės kontrolės ir audito tarnybos veiklos planą 2010 metų ketvirtą ketvirtį kontrolierė atliko Birštono turizmo informacijos centro finansinį auditą. Audito metu įvertinta ūkinių operacijų atvaizdavimo dokumentuose, finansinėse ataskaitose ir apskaitos registruose teisingumas, peržiūrėti finansinės atskaitomybės parengimo dokumentai, patvirtinantys pateiktą informaciją.
                  Birštono turizmo informacijos centrui Savivaldybės biudžeto asignavimai buvo skiriami įstaigos 2008–2010 metų programoje ir 2010–2012 metų Birštono savivaldybės administracijos strateginės turizmo skatinimo, rekreacijos ir verslo vystymo veiklos programoje numatytų tikslų įgyvendinimui, kuriose numatytas lėšų poreikis įstaigos veiklai (reklamai, leidiniams, parodoms ir kitiems renginiams). 
                  Audito rezultatai išdėstyti parengtoje audito ataskaitoje ir išvadoje, kuriose pateikti pastebėjimai, apibendrintos išvados ir pasiūlymai. Patikrinimo metu nustatyta, kad įstaigoje organizuojant ir pravedant įvairius renginius nebuvo sudaroma ir vadovo įsakymais patvirtinta renginių pravedimo sąmatų bei įvykus renginiams nebuvo renginių išlaidų sąmatų įvykdymo ataskaitų. Apmokant už darbus ir paslaugas pagal sudarytas paslaugų, darbų ir autorines sutartis nėra atliktų darbų ir paslaugų priėmimo aktų, pagaminti gaminiai neužpajamuoti. Nurašant reprezentacijai skirtas prekes ir gėles, nėra nurodyta, kam ir kokiu pagrindu jos panaudotos. Įstaigoje perkant prekes už grynus pinigus nesilaikoma Lietuvos Respublikos buhalterinės apskaitos įstatymo ir Vyriausybės nutarimo reikalavimų dėl grynų pinigų išdavimo ir priėmimo. Įstaigoje, apskaičiuojant darbuotojams atlyginimą, už atostogas buvo neteisingai skaičiuojamas vidutinis darbo užmokestis, dėl to buvo nustatyti nepriemokų ir permokų atvejai. Už gido paslaugas įstaigos darbuotojoms priskaityta daugiau darbo užmokesčio nei buvo numatyta direktorės įsakymu. Vedant specialiųjų lėšų apskaitą, nustatyti neatitikimai Didžiojoje knygoje, lyginant su pirminiais bei kasos ir banko dokumentais, kurie pabaigoje metų buvo ištaisyti. 

                 Atlikto audito metu surinkti įrodymai suteikė pagrindą nepriklausomai nuomonei pareikšti dėl Turizmo informacijos centro 2009 metų finansinės atskaitomybės. Parengtoje išvadoje nustatyta, kad išskyrus audito metu nustatytus neatitikimus 2009 metų Birštono turizmo informacijos centro finansinės ataskaitos teisingai atspindi įstaigos finansinę būklę, savivaldybės lėšų ir turto naudojimą įstatymų nustatytiems tikslams.
                 Kontrolierė, vykdydama 2010 m. veiklos planą, 2010 m. ketvirtą ketvirtį atliko Birštono sporto centro veiklos auditą. 
                 Audito tikslas buvo įvertinti, ar efektyviai vykdoma sporto veikla, ar teisėtai ir ekonomiškai naudojamos savivaldybės biudžeto lėšos, skirtos Sporto centro veiklai vystyti, taip pat išsiaiškinti sporto centro veiklos organizavimą ir valdymą. Privačiame sektoriuje įmonės veiklos efektyvumą rodo jos pelningumas. Kadangi šis dėsnis valstybiniame ir savivaldybių sektoriuje negalioja, veiklos auditas yra priemonė, padedanti atskleisti, ar savivaldybės įstaigos ir organizacijos gerai organizuoja ir vykdo savo veiklą ir atlieka joms patikėtas užduotis.
                 Audito metu Sporto centre buvo vertinamas Savivaldybės biudžeto lėšų panaudojimas vykdomų programų uždavinių įgyvendinimui, įstaigos veiklos rodikliai ir įgyvendinamų priemonių ir skiriamo finansavimo atitiktis sporto plėtros kryptims. Vertinant ekonomiškumą buvo analizuojamas biudžeto asignavimų panaudojimas išlaidų sąmatų vykdymui bei numatytiems tikslams pasiekti, ar ekonomiškai naudojami visi įstaigos turimi ištekliai. Vertinant, ar Sporto centro veiklos procesas vyksta efektyviai, einamųjų metų veiklos rodikliai buvo lyginami su ankstesnių metų rodikliais. Vertinant veiklos rezultatyvumą, pasiekti rezultatai buvo lyginami su nustatytais tikslais, atsižvelgiant į panaudotus asignavimus šiems tikslams pasiekti.
                  Vertinant Sporto centro veiklos rezultatus nustatyta, kad įstaigai skirtos Birštono savivaldybės biudžeto lėšos tikrinamu laikotarpiu buvo naudojamos neviršijant išlaidų sąmatoje patvirtintų asignavimų pagal atskiras programas. Apie lėšų panaudojimą Sporto centras laiku atsiskaito Birštono savivaldybės administracijos Biudžeto skyriui pateikdamas išlaidų sąmatų, vykdymo ataskaitas, balansus ir kitas ataskaitas.
                   Patikrinus įstaigos vidaus kontrolės sukūrimą ir jos veikimą nustatyta, kad Sporto centro nuostatų, patvirtintų Birštono savivaldybės tarybos 2006-10-30 sprendimu Nr. TS-156, kai kurios nuostatos neatitinka Lietuvos Respublikos kūno kultūros ir sporto, Biudžetinių įstaigų, Vietos savivaldos įstatymų aktualių redakcijų nuostatų. 

                  Patikrinimo metu nustatyta, kad pagal Kūno kultūros ir sporto įstatymo nuostatas kūno kultūros ir sporto politiką formuoja Savivaldybės taryba, todėl Sporto centre sudarytų mokomųjų grupių pagal sporto šakas skaičius turėtų būti patvirtintas Savivaldybės tarybos. 
                  Sporto centre, neatitinkant Lietuvos Respublikos Vyriausybės 2009-05-27 nutarimu Nr. 543 patvirtintų Pavyzdinių tarnybinių lengvųjų automobilių naudojimo biudžetinėse įstaigose taisyklių reikalavimų, nėra patvirtintos Įstaigos tarnybinių lengvųjų automobilių naudojimo taisyklės, kuriose būtų numatyta tarnybinių lengvųjų automobilių naudojimas ir naudojimo kontrolė, automobilių saugojimas, ridos ir degalų apskaita, žymėjimas, techninė priežiūra ir remontas, taip pat netarnybinių automobilių naudojimas tarnybos reikmėms bei darbuotojų atsakomybė.
                 Patikrinus mokomųjų grupių komplektavimą, kurios finansuojamos iš Savivaldybės biudžeto lėšų, nustatyta, kad kai kurių grupių sąrašuose yra įtraukta ir ne Birštono savivaldybės vaikų. Šių vaikų mokymui skirtos lėšos panaudotos ne pagal paskirtį.
                Atliktų auditų ataskaitos yra sudėtinė išvadų, teikiamų Savivaldybės tarybai dėl metinės biudžeto įvykdymo ataskaitos bei ataskaitos apie savivaldybei nuosavybės teise priklausantį ir patikėjimo teise valdomą valstybės turtą, dalis.

                  Atlikdama savo tiesiogines funkcijas, kontrolierė, kaip ir kiekvienais metais, vykdė gyventojų priėmimą, analizavo ir vertino žodžiu bei raštu pateiktus prašymus ir nusiskundimus, kuriuose buvo keliami socialiniai, darbo užmokesčio ir kiti klausimai. Per 2010 metus kontrolierė gavo ir išnagrinėjo trisdešimt penkis gyventojų pareiškimus, į visus gautus pareiškimus pagal teisės aktų reikalavimus buvo išsamiai atsakyta. Įvertinus raštu pateiktus prašymus atlikti du patikrinimai. Kontrolierė konsultavo biudžetinių įstaigų ir kitų kontroliuojamų įstaigų darbuotojus buhalterinės apskaitos, darbo užmokesčio, turto valdymo ir kitais jiems rūpimais klausimais, taip pat dalyvavo Savivaldybės tarybos, tarybos komitetų posėdžiuose, pagal savo kompetenciją leido įsakymus, priėmė sprendimus, tvarkė tarnybos dokumentaciją. 
Tarnyba, būdama Savivaldybių kontrolierių asociacijos nare, bendradarbiauja su kolegomis iš kitų savivaldybių, dalyvauja rengiamuose seminaruose, pasitarimuose ir kituose organizuojamuose renginiuose.

Kontrolierė bendradarbiauja ir ateityje sieks geranoriško bendradarbiavimo su audituojamų subjektų darbuotojais, prisidės prie efektyvaus biudžeto lėšų ir turto naudojimo užtikrinant jų panaudojimo viešumą, tai pat skatinant racionalų finansų valdymą bei patikimą kontrolę Siekdama veiklos viešumo bei didesnio audito poveikio, kontrolierė Savivaldybės interneto tinklapyje skelbia veiklos planus, audito ataskaitas ir išvadas bei veiklos ataskaitas. 

Įgyvendindama jai deleguotas funkcijas, kontrolierė stengiasi, kad auditai būtų atlikti kokybiškai, kad išvados būtų pagrįstos tinkamais įrodymais, o auditų rezultatai ir teiktos rekomendacijos būtų reikšmingi ir padėtų gerinti Savivaldybės administravimo paslaugų kokybę bei užtikrintų Savivaldybės lėšų ir turto ekonomišką ir efektyvų valdymą.
Savivaldybės  kontrolierė

                                            Zita Pranckevičienė
